Furaan is 'n heterosikliese aromatiese verbinding met die chemiese formule C4H4O. Dit is die suurstofanaloog van tiofeen. Furan is 'n kleurlose, vlambare, baie vlugtige vloeistof met 'n kookpunt naby kamertemperatuur. Dit is oplosbaar in gewone organiese oplosmiddels, insluitend alkohol, eter en asetoon, en is effens oplosbaar in water. Die geur daarvan is "sterk, eterig en chloroformagtig." Dit is giftig en kan 'n karsinogeen (kankerwekkende) wees by mense. Furaan word as vertrekpunt vir ander spesialiteitschemikalieë gebruik. Dit word ook dikwels gehidrogeneer tot C8H8O tetrahidrofuraan (THF). Laasgenoemde is nie meer 'n aromatiese verbinding nie, en word gereeld as oplosmiddel gebruik. Die Engelse naam "furan" kom van die Latynse furfur, wat semels beteken. Die eerste furaan-afgeleide verbinding wat beskryf is, was 2-furoiksuur, geskep deur Carl Wilhelm Scheele in 1780. 'n Ander belangrike afgeleide verbinding, furfuraal, is in 1831 deur Johann Wolfgang Döbereiner gerapporteer en nege jaar later het John Stenhouse die kenmerke daarvan bepaal. Furaan self is in 1870 vir die eerste keer deur Heinrich Limpricht voorberei, hoewel hy dit tetrafenol genoem het (asof dit 'n vier-koolstofanaloog van fenol, C6H6O was).